ROZHODNUTIE KOMISIE
z 8. septembra 2005
o ochranných opatreniach v súvislosti so pseudomorom hydiny v Bulharsku
[oznámené pod číslom K(2005) 3389]
(Text s významom pre EHP)
(2005/648/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22,
keďže:
(1)
Bulharsko potvrdilo 23. augusta 2005 vypuknutie pseudomoru hydiny v správnej oblasti Vratsa v Bulharsku. Pseudomor hydiny je vysokonákazlivé vírusové ochorenie, postihujúce hydinu a vtáky, a existuje riziko, že pôvodca ochorenia by sa mohol preniesť prostredníctvom medzinárodného obchodu so živou hydinou a výrobkami z hydiny.
(2)
Vzhľadom na riziko zavlečenia choroby do Spoločenstva, ktoré ohrozuje zdravie hydiny, by sa mali prijať opatrenia v oblasti dovozu živej hydiny, vtákov radu bežce, chovnej a voľne žijúcej pernatej zveri a násadových vajec týchto druhov z Bulharska.
(3)
Bulharsko poskytlo ďalšie informácie o nákazovej situácii a požiadalo o regionalizáciu, vďaka ktorej by sa pozastavenie dovozu do Spoločenstva obmedzilo iba na správnu oblasť Vratsa, keďže situácia v ostatných častiach krajiny sa zdá uspokojivá. Na základe informácií, ktoré sú v súčasnosti dostupné, je možné obmedziť ochranné opatrenia na konkrétny región.
(4)
Preto by sa mal pozastaviť dovoz do Spoločenstva zo správnej oblasti Vratsa v Bulharsku v prípade čerstvého hydinového mäsa, mäsa vtákov radu bežce a zveriny z chovnej a voľne žijúcej pernatej zveri, mäsových prípravkov a mäsových výrobkov, ktoré sú vyrobené z mäsa alebo obsahujú mäso týchto druhov, získané z vtákov usmrtených po 16. júli 2005.
(5)
Rozhodnutím Komisie 2005/432/ES (3) sa ustanovuje zoznam tretích krajín, z ktorých môžu členské štáty povoliť dovoz mäsových výrobkov, a zavádzajú sa režimy ošetrenia s cieľom predísť riziku prenosu ochorenia prostredníctvom takýchto výrobkov. Ošetrenie, ktorému sa má výrobok podrobiť, závisí od zdravotného stavu v krajine pôvodu, pokiaľ ide o druhy, z ktorých sa mäso získalo. S cieľom vyhnúť sa akémukoľvek zbytočnému zaťaženiu obchodovania by mal byť naďalej povolený dovoz hydinových mäsových výrobkov pôvodom z Bulharska, ktoré sa celé ošetrili najmenej pri teplote 70 °C.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty pozastavujú dovoz živej hydiny, vtákov radu bežce, chovnej a voľne žijúcej pernatej zveri a násadových vajec týchto druhov zo správnych oblastí v Bulharsku, uvedených v prílohe k tomuto rozhodnutiu.
Článok 2
Členské štáty pozastavujú tieto dovozy zo správnych oblastí v Bulharsku, uvedených v prílohe k tomuto rozhodnutiu:
a)
čerstvé mäso z hydiny, vtákov radu bežce, čerstvú zverinu z chovnej a voľne žijúcej pernatej zveri;
b)
mäsové prípravky a mäsové výrobky, ktoré boli vyrobené z mäsa druhov uvedených v písmene a).
Článok 3
1. Odchylne od článku 2 písm. a) a b) členské štáty povoľujú dovoz výrobkov, na ktoré sa vzťahuje uvedený článok, ktoré boli vyrobené z hydiny, vtákov radu bežce, chovnej a voľne žijúcej pernatej zveri, zo správnych oblastí v Bulharsku, uvedených v prílohe k tomuto rozhodnutiu, ktorá bola zabitá alebo usmrtená pred 16. júlom 2005.
2. Do veterinárnych osvedčení priložených k zásielkam výrobkov uvedených v odseku 1 sa dopĺňa táto veta:
„Čerstvé hydinové mäso/čerstvé mäso z vtákov radu bežce/čerstvá zverina z voľne žijúcej pernatej zveri/čerstvá zverina z chovnej pernatej zveri/mäsové výrobky, ktoré boli vyrobené z hydinového mäsa, mäsa vtákov radu bežce, zo zveriny z chovnej alebo voľne žijúcej pernatej zveri alebo ktoré takéto mäso obsahujú/mäsové prípravky, ktoré boli vyrobené z hydinového mäsa, mäsa vtákov radu bežce, zo zveriny z chovnej alebo voľne žijúcej pernatej zveri alebo ktoré takéto mäso obsahujú (4), v súlade s článkom 3 ods. 1 rozhodnutia 2005/648/ES.
3. Odchylne od článku 2 písm. b) tohto rozhodnutia členské štáty povoľujú dovoz mäsových výrobkov, ktoré sú vyrobené z hydinového mäsa, mäsa vtákov radu bežce, zo zveriny z chovnej alebo voľne žijúcej pernatej zveri alebo ktoré takéto mäso obsahujú, ak mäso týchto druhov bolo podrobené osobitnému ošetreniu uvedenému v bodoch B, C alebo D v časti 4 prílohy II k rozhodnutiu 2005/432/ES.
Článok 4
Členské štáty zmenia a doplnia opatrenia, ktoré uplatňujú pri obchodovaní, s cieľom zosúladiť ich s týmto rozhodnutím a prijaté opatrenia okamžite zverejnia náležitým spôsobom. Okamžite o tom upovedomia Komisiu.
Článok 5
Toto rozhodnutie sa uplatňuje do 23. augusta 2006.
Článok 6
Toto rozhodnutie je určené členským štátom.
V Bruseli 8. septembra 2005